


Վրաստանի օրենք 
Հյուպատոսական գործունեության մասին
(2026 թվականի մայիսի 1-ի դրությամբ)
Գլուխ I. Ընդհանուր դրույթներ
Հոդված 1. Օրենքի կարգավորման ոլորտը
Սույն օրենքը սահմանում է հյուպատոսական գործունեության իրավական հիմքերը, Վրաստանի հյուպատոսական հիմնարկի, հյուպատոսական պաշտոնատար անձի և հյուպատոսական ծառայողի իրավական կարգավիճակը, նրանց լիազորությունների և պարտականությունների շրջանակը, նրանց գործունեության համակարգման մեխանիզմները,   սահմանում է հյուպատոսական պաշտոնատար անձի գործառույթները և դրանց իրականացման իրավական հիմքերը։

Հոդված 2. Հյուպատոսական գործունեության իրավական հիմքերը
1․ Հյուպատոսական գործունեության իրավական հիմքերն են՝ Վրաստանի Սահմանադրությունը, Վրաստանի միջազգային պայմանագրերն ու համաձայնագրերը, միջազգային իրավունքի համընդհանուր ճանաչում ստացած սկզբունքներն ու նորմերը, միջազգային սովորութային իրավունքը, սույն օրենքը և Վրաստանի այլ նորմատիվ իրավական ակտեր։
2․ Հյուպատոսական պաշտոնատար անձը պարտավոր է հյուպատոսական գործունեություն իրականացնելիս հարգել ընդունող պետության օրենսդրությունը, սովորույթներն ու ավանդույթները։

Հոդված 3. Տերմինների սահմանումը
Սույն օրենքում օգտագործված տերմիններն ունեն հետևյալ նշանակությունը․
ա) Հյուպատոսական գործունեություն – Վրաստանի հյուպատոսական հիմնարկում կամ արտասահմանում գտնվող Վրաստանի դիվանագիտական ներկայացուցչությունում հյուպատոսական գործառույթների իրականացում հյուպատոսական պաշտոնատար անձի կողմից։
բ) Հյուպատոսական պաշտոնատար անձ – «Դիվանագիտական ծառայության մասին» Վրաստանի օրենքով սահմանված դիվանագիտական պաշտոնատար անձ, որը Վրաստանի օրենսդրությամբ սահմանված կարգով իրականացնում է հյուպատոսական գործառույթներ,   Վրաստանի պատվավոր հյուպատոս։
գ) Հյուպատոսական ծառայող – Վրաստանի հյուպատոսական հիմնարկում կամ արտասահմանում գտնվող Վրաստանի դիվանագիտական ներկայացուցչությունում ոչ դիվանագիտական պաշտոնի նշանակված կամ պայմանագրային հիմունքներով աշխատանքի ընդունված անձ, որը հյուպատոսական պաշտոնատար անձին տրամադրում է վարչական և տեխնիկական աջակցություն։
դ) Վրաստանի հյուպատոսական հիմնարկ (այսուհետ՝ հյուպատոսական հիմնարկ) – Վրաստանի արտաքին գործերի նախարարության (այսուհետ՝ Նախարարություն) ստորաբաժանում արտասահմանում, որը ներկայացնում է Վրաստանն ընդունող պետության հետ հյուպատոսական հարաբերություններում և այն պետության հետ դիվանագիտական հարաբերություններում, որտեղ Վրաստանը չունի դիվանագիտական ներկայացուցչություն։
ե) Հյուպատոսական մարզ – տարածք, որն ընդունող պետությունում առանձնացվում է հյուպատոսական հիմնարկի համար՝ հյուպատոսական գործառույթներ իրականացնելու նպատակով։
ե¹) Միջազգային իրավական, հյուպատոսական և սփյուռքի հարցերի դիրեկտորատ (այսուհետ՝ Դիրեկտորատ) – Նախարարության կառուցվածքային ստորաբաժանում, որը, արտասահմանում գտնվող Վրաստանի քաղաքացիների օրինական իրավունքների ապահովման նպատակով, հյուպատոսական քաղաքականության մշակման և պլանավորման հետ կապված առաջարկություններ է ներկայացնում Նախարարության ղեկավարությանը, իրականացնում է արտասահմանում գտնվող Վրաստանի դիվանագիտական ներկայացուցչությունների և հյուպատոսական հիմնարկների հյուպատոսական գործունեության վերահսկողություն (մոնիթորինգ) և հյուպատոսական գործունեության իրականացման նպատակով տալիս է հրահանգներ ու մեթոդական ցուցումներ։
զ) Նախարարության հյուպատոսական և սփյուռքի հարցերի դեպարտամենտ (այսուհետ՝ Հյուպատոսական և սփյուռքի հարցերի դեպարտամենտ) – Դիրեկտորատի ստորաբաժանում, որն իրականացնում է արտասահմանում գտնվող Վրաստանի դիվանագիտական ներկայացուցչությունների և հյուպատոսական հիմնարկների հյուպատոսական գործունեության մոնիթորինգ, համակարգում է հյուպատոսական պաշտոնատար անձանց աշխատանքը և հյուպատոսական գործունեության իրականացման նպատակով տալիս է հրահանգներ ու մեթոդական ցուցումներ։
է) Վրաստանի ֆիզիկական անձ – Վրաստանի քաղաքացի, Վրաստանում կարգավիճակ ունեցող քաղաքացիություն չունեցող անձ, ինչպես նաև անձ, որն ունի չեզոք անձը հաստատող վկայական կամ չեզոք ճամփորդական փաստաթուղթ։
ը) Հյուպատոսական գործառույթներ – գործողություններ, որոնց իրականացման լիազորություն ունի   հյուպատոսական պաշտոնատար անձը՝ համաձայն 1963 թվականի ապրիլի 24-ի «Հյուպատոսական հարաբերությունների մասին» Վիեննայի կոնվենցիայի և Վրաստանի օրենսդրության։
թ) Հյուպատոսական տուրք – «Հյուպատոսական տուրքի մասին» Վրաստանի օրենքով սահմանված վճար, որը գանձվում է հյուպատոսական գործառույթների իրականացման և/կամ հյուպատոսական ծառայությունների մատուցման համար։
2014 թվականի մայիսի 2-ի Վրաստանի №2377 օրենք – կայք, 16.05.2014 թ.
2026 թվականի մարտի 17-ի Վրաստանի №1398 օրենք – կայք, 24.03.2026 թ.

Հոդված 4. Հյուպատոսական գործունեության իրականացումը
1․ Հյուպատոսական գործունեություն իրականացնող մարմիններն են հյուպատոսական հիմնարկները և արտասահմանում գտնվող Վրաստանի դիվանագիտական ներկայացուցչությունները՝ իրենց հյուպատոսական մարզերի շրջանակներում։
2․ Հյուպատոսական գործունեություն կարող է իրականացնել նաև երրորդ պետության դիվանագիտական ներկայացուցչությունում ստեղծված Վրաստանի շահերի բաժինը՝ «Դիվանագիտական ծառայության մասին» Վրաստանի օրենքով սահմանված դեպքում։
3․ Արտասահմանում գտնվող Վրաստանի դիվանագիտական ներկայացուցչությունում կամ Վրաստանի շահերի բաժնում երկու կամ ավելի հյուպատոսական պաշտոնատար անձանց կողմից հյուպատոսական գործունեություն  իրականացնելիս,  եթե նպատակահարմար է ապահովել նրանց ու հյուպատոսական ծառայողների համակարգված գործունեությունը,   Վրաստանի արտաքին գործերի նախարարի (այսուհետ՝ Նախարար) հրամանով կարող է ստեղծվել հյուպատոսական ծառայություն։
4․ Հյուպատոսական ծառայությունը ղեկավարում է դիվանագիտական ներկայացուցչության կամ Վրաստանի շահերի բաժնի հյուպատոսական պաշտոնատար անձը, բացառությամբ գլխավոր հյուպատոսի։
5․ Մեկ այլ պետությունում Վրաստանի  դիվանագիտական ներկայացուցչության կամ հյուպատոսական հիմնարկի բացակայության դեպքում,   Նախարարի որոշումով և ընդունող պետության համաձայնությամբ հյուպատոսական գործունեությունը կարող է իրականացնել Հյուպատոսական և սփյուռքի հարցերի դեպարտամենտը,  երրորդ պետությունում գտնվող Վրաստանի դիվանագիտական ներկայացուցչությունը՝ հյուպատոսական պաշտոնատար անձի միջոցով, կամ հյուպատոսական հիմնարկը։
6․ Անհրաժեշտության դեպքում այլ պետությունում գտնվող Վրաստանի դիվանագիտական ներկայացուցչությունում կամ հյուպատոսական հիմնարկում հյուպատոսական գործունեություն կարող է իրականացնել նաև ժամանակավորապես գործուղված Հյուպատոսական և սփյուռքի հարցերի դեպարտամենտի աշխատակիցը կամ արտասահմանում գտնվող Վրաստանի այլ դիվանագիտական ներկայացուցչություն  կամ այլ հյուպատոսական հիմնարկ աշխատանքի գործուղված հյուպատոսական պաշտոնատար անձը։
2026 թվականի մարտի 17-ի Վրաստանի №1398 օրենք – կայք, 24.03.2026 թ.

Հոդված 5. Հյուպատոսական գործառույթների իրականացման ընդհանուր կարգը
1․ Հյուպատոսական պաշտոնատար անձը պաշտպանում է ընդունող պետությունում գտնվող Վրաստանի ֆիզիկական անձանց և Վրաստանում գրանցված իրավաբանական անձանց (այսուհետ՝ Վրաստանի իրավաբանական անձանց) իրավունքներն ու օրինական շահերը, ինչպես նաև Վրաստանի պետական շահերը։
2․ Վրաստանի ֆիզիկական անձի իրավունքների և օրինական շահերի պաշտպանությունն իրականացվում է հյուպատոսական ծառայությունների և հյուպատոսական աջակցության ձևերով։
3․ Հյուպատոսական ծառայություն մատուցելիս հյուպատոսական պաշտոնատար անձը, իր տրամադրության տակ գտնվող բոլոր օրինական մեխանիզմների կիրառմամբ, ապահովում է հյուպատոսական մարզում օրինական հիմքով գտնվող Վրաստանի ֆիզիկական անձի իրավունքների և օրինական շահերի պաշտպանությունը՝ Վրաստանի օրենսդրության, ընդունող պետության օրենսդրության և Վրաստանի միջազգային պայմանագրերի ու համաձայնագրերի համաձայն։
4․ Հյուպատոսական աջակցություն տրամադրվում է հյուպատոսական մարզում առանց օրինական հիմքի գտնվող Վրաստանի ֆիզիկական անձին, որի իրավունքների և օրինական շահերի պաշտպանությունն իրականացվում է միայն այն ծավալով, որ ծավալով դա հնարավոր է ընդունող պետության օրենսդրության համաձայն, Վրաստանի ստանձնած միջազգային պայմանագրերով և համաձայնագրերով ստանձնած  պարտավորությունների շրջանակներում՝ մարդու իրավունքների ու ազատությունների համընդհանուր ճանաչված սկզբունքների նախատեսմամբ։
5․ Օտարերկրյա քաղաքացիների և քաղաքացիություն չունեցող անձանց նկատմամբ հիմնական հյուպատոսական գործառույթներն իրականացվում են Նախարարի հրամանով սահմանված դեպքերում և կարգով, իսկ պատվիրակված հյուպատոսական գործառույթները՝ սույն օրենքի 25-րդ հոդվածով սահմանված կարգով։
6․ Եթե, չնայած ձեռնարկված միջոցառումներին,   չի հաջողվում վերականգնել Վրաստանի ֆիզիկական կամ իրավաբանական անձանց խախտված իրավունքները, հյուպատոսական պաշտոնատար անձը պարտավոր է այդ մասին տեղեկացնել ընդունող պետությունում Վրաստանի դիվանագիտական ներկայացուցչության ղեկավարին, Դիրեկտորատի ղեկավարին և Հյուպատոսական ու սփյուռքի հարցերի դեպարտամենտին։
7․ Հյուպատոսական գործառույթներ իրականացնելիս հյուպատոսական պաշտոնատար անձը և հյուպատոսական ծառայողը պետք է պաշտպանեն Վրաստանի շահերը և նպաստեն երկրի հեղինակության ու միջազգային վարկանիշի բարելավմանը։
8․ Անհրաժեշտության դեպքում հյուպատոսական պաշտոնատար անձը կարող է իրավական հարցերում աջակցություն ստանալու նպատակով դիմել ընդունող պետությունում սահմանված կարգով լիցենզավորված փաստաբանի։
9․ Հյուպատոսական գործունեություն իրականացնելիս հյուպատոսական պաշտոնատար անձը պետք է նախատեսի այն սահմանափակումները, որոնք բխում են ընդունող պետությունում և հյուպատոսական մարզում գործող օրենսդրությունից, ինչպես նաև 1963 թվականի ապրիլի 24-ի «Հյուպատոսական հարաբերությունների մասին» Վիեննայի կոնվենցիայից և/կամ այլ միջազգային երկկողմ պայմանագրերից, եթե Վրաստանի և ընդունող պետության միջև գործում են այդպիսի պայմանագրեր։
10. Հյուպատոսական գործառույթներ իրականացնելիս հյուպատոսական պաշտոնատար անձը, հյուպատոսական մարզի մարմինների հետ հարաբերության ժամանակ պետք է պահպանի ընդունող պետությունում հաստատված գործելակերպը և հարգի դրա սովորույթներն ու ավանդույթները։
11. Հյուպատոսական պաշտոնատար անձի գործողությունները կարող են բողոքարկվել Վրաստանի օրենսդրությամբ սահմանված կարգով։
12. Հյուպատոսական պաշտոնատար անձը կարող է հյուպատոսական գործունեություն իրականացնել նաև հյուպատոսական գործունեության կառավարման էլեկտրոնային համակարգի (ծրագրի) միջոցով։
2018 թվականի դեկտեմբերի 26-ի Վրաստանի №4138 օրենք – կայք, 10.01.2019 թ.
2026 թվականի մարտի 17-ի Վրաստանի №1398 օրենք – կայք, 24.03.2026 թ.

Գլուխ II. Հյուպատոսական հիմնարկները

Հոդված 6. Հյուպատոսական հիմնարկները
Հյուպատոսական հիմնարկներ  են՝
ա) Վրաստանի գլխավոր հյուպատոսությունը,
բ) Վրաստանի հյուպատոսությունը,
գ) Վրաստանի փոխհյուպատոսությունը,
դ) Վրաստանի հյուպատոսական գործակալությունը։
2․ Հյուպատոսական հիմնարկը բացվում է Նախարարի հրամանով՝ ընդունող պետության համաձայնությամբ։
3․ Հյուպատոսական հիմնարկի բացման կարգը և տիպային կանոնադրությունը հաստատում է Նախարարը։

Հոդված 7. Հյուպատոսական հիմնարկների ղեկավարները
Վրաստանի գլխավոր հյուպատոսությունը ղեկավարում է գլխավոր հյուպատոսը, Վրաստանի հյուպատոսությունը՝ հյուպատոսը, Վրաստանի փոխհյուպատոսությունը՝ փոխհյուպատոսը, իսկ Վրաստանի հյուպատոսական գործակալությունը՝ հյուպատոսական գործակալը։

Գլուխ III. Հյուպատոսական պաշտոնատար անձը

Հոդված 8. Հյուպատոսական պաշտոնատար անձի նշանակումը և պաշտոնից ազատումը
1․ Հյուպատոսական պաշտոնատար անձ կարող է նշանակվել այն անձը, որը բավարարում է «Դիվանագիտական ծառայության մասին» Վրաստանի օրենքով սահմանված՝ դիվանագիտական պաշտոնատար անձին ռոտացիայի կարգով ծառայողական գործուղման ուղարկելու համար անհրաժեշտ պահանջները, անցել է Նախարարի հրամանով հաստատված հատուկ ուսումնական ծրագիրը և ստացել համապատասխան հավաստագիր (սերտիֆիկատ):
2․ Հյուպատոսական պաշտոնատար անձի նշանակման և պաշտոնից ազատման ընդհանուր հիմքերն ու կարգը սահմանվում են սույն օրենքով, «Դիվանագիտական ծառայության մասին» Վրաստանի օրենքով և Նախարարի համապատասխան հրամանով:
3․ Սույն հոդվածի առաջին կետում նշված հատուկ ուսումնական ծրագիրն անցնելու պահանջը չի տարածվում բարձրագույն դիվանագիտական պաշտոն զբաղեցնող անձի և բարձրագույն դիվանագիտական աստիճան (ռանգ) ունեցող անձի վրա:
4․ Հյուպատոսական հիմնարկի ղեկավարը պաշտոնի նշանակվելիս Նախարարությունից ստանում է գրավոր հավատարմագիր՝ հյուպատոսական պատենտ:
5․ Հյուպատոսական հիմնարկի ղեկավարը հյուպատոսական գործառույթների իրականացումը սկսում է ընդունող պետության համաձայնությունը՝ էկզեկվատուրը, ստանալուց հետո:
6․ Անհրաժեշտության դեպքում և ընդունող պետության համաձայնությամբ, հյուպատոսական հիմնարկի ղեկավարը կարող է գործուղվել հյուպատոսական գործառույթներ իրականացնելու  մինչև էկզեկվատուրի ստացումը։
2014 թվականի մայիսի 2-ի Վրաստանի №2377 օրենք – կայք, 16.05.2014 թ.
2018 թվականի դեկտեմբերի 26-ի Վրաստանի №4140 օրենք – կայք 10.01.2019 թ.
2026 թվականի մարտի 17-ի Վրաստանի №1398 օրենք – կայք, 24.03.2026թ. 

Հոդված 9. Հյուպատոսական պաշտոնատար անձի ժամանակավոր պաշտոնակատարի  նշանակումը
1․ Հյուպատոսական պաշտոնատար անձի բացակայության դեպքում Նախարարի որոշմամբ նրա պարտականությունները ժամանակավորապես կատարում է արտերկրում Վրաստանի դիվանագիտական ներկայացուցչության կամ հյուպատոսական հիմնարկի հաստիքացուցակով նախատեսված պաշտոնատար անձը, այդ թվում՝ դիվանագիտական ներկայացուցչության ղեկավարը։
2․Եթե արտերկրում Վրաստանի դիվանագիտական ներկայացուցչությունում նշանակված է մեկից ավելի հյուպատոսական պաշտոնատար անձ, նրանցից մեկի բացակայության դեպքում նրա պարտականությունների ժամանակավոր կատարումը հանձնարարվում է մյուս հյուպատոսական պաշտոնատար անձին։ Եթե այլ հյուպատոսական պաշտոնատար անձ չկա, Նախարարի որոշումով կարող է սահմանափակվել որոշ հյուպատոսական գործառույթների իրականացումը։
3․ Սույն հոդվածի 2-րդ կետով նախատեսված դեպքում, եթե հյուպատոսական գործառույթների իրականացումը սահմանափակելը նպատակահարմար չէ, հյուպատոսական գործառույթների ժամանակավոր կատարման համար կարող է գործուղվել Հյուպատոսական և սփյուռքի հարցերի դեպարտամենտի դիվանագիտական պաշտոնատար անձ։
4․ Հյուպատոսական հիմնարկի ղեկավարի բացակայության դեպքում նրա պարտականությունների ժամանակավոր կատարումը Նախարարի որոշմամբ վերապահվում է տվյալ հյուպատոսական հիմնարկի պաշտոնեական կարգով ամենաբարձր դիրք զբաղեցնող հյուպատոսական պաշտոնատար անձին։ Եթե այդպիսի պաշտոնատար անձինք երկուսն են կամ ավելի, նրանցից մեկին նշանակելու համար առաջադրում է տվյալ հյուպատոսական հիմնարկի ղեկավարը։
2026 թվականի մարտի 17-ի Վրաստանի №1398 օրենք – կայք, 24.03.2026 թ.

Հոդված 10. Հյուպատոսական պաշտոնատար անձանց և հյուպատոսական ծառայողների գործունեության համակարգումը
1․ Հյուպատոսական հիմնարկի ղեկավարը համակարգում է մյուս հյուպատոսական պաշտոնատար անձանց և հյուպատոսական ծառայողների գործունեությունը։
2․ Արտերկրում Վրաստանի դիվանագիտական ներկայացուցչության հյուպատոսական ծառայության ղեկավարը համակարգում է հյուպատոսական ծառայությունում մյուս հյուպատոսական պաշտոնատար անձանց և հյուպատոսական ծառայողների գործունեությունը։
3․ Արտերկրում Վրաստանի դիվանագիտական ներկայացուցչությունում կամ Վրաստանի շահերի բաժնում, որտեղ ստեղծված չէ հյուպատոսական ծառայություն, և հյուպատոսական գործունեությունն իրականացնում են երկու կամ ավելի հյուպատոսական պաշտոնատար անձինք կամ հյուպատոսական ծառայողներ, նրանց գործունեությունը համակարգում է պաշտոնեական կարգով ամենաբարձր դիրք զբաղեցնող հյուպատոսական պաշտոնատար անձը, որի ցուցումները և հանձնարարականները պարտադիր են մյուս հյուպատոսական պաշտոնատար անձանց և հյուպատոսական ծառայողների համար։
4․ Հյուպատոսական պաշտոնատար անձը հյուպատոսական գործունեություն իրականացնելիս ենթարկվում է Նախարարությանը, Դիրեկտորատին և Հյուպատոսական ու սփյուռքի հարցերի դեպարտամենտին։
2026 թվականի մարտի 17-ի Վրաստանի №1398 օրենք – կայք, 24.03.2026 թ.

Գլուխ IV. Հյուպատոսական գործառույթները

Հոդված 11. Հյուպատոսական գործառույթները
1․ Հյուպատոսական գործառույթները հյուպատոսական պաշտոնատար անձի տրամադրության տակ գտնվող այն իրավական մեխանիզմների ամբողջությունն է, որի իրականացման լիազորությունը նախատեսված է Վրաստանի օրենսդրությամբ, թույլատրելի է ընդունող պետության օրենսդրությամբ և կարող է նախատեսված լինել Վրաստանի միջազգային պայմանագրերով ու համաձայնագրերով։
2․ Հյուպատոսական գործառույթները բաժանվում են հիմնական և պատվիրակված   հյուպատոսական գործառույթների։
3․ Հիմնական հյուպատոսական գործառույթներն են՝
ա) խորհրդատվության տրամադրումը,
բ) իրավական պաշտպանությունը,
գ) միջնորդության իրականացումը,
դ) հյուպատոսական մարզի շրջանակներում առևտրային, տնտեսական, մշակույթային,  գիտական,  տրանսպորտի, զբոսաշրջության և իրավական ոլորտներում համագործակցության խթանումը,
ե) հյուպատոսական մարզի շրջայցը,
զ) հյուպատոսական ոլորտում գործող միջազգային պայմանագրերի և համաձայնագրերի կատարման ընդհանուր վերահսկողությունը,
է) հյուպատոսական լեգալիզացումը,
ը) Վրաստանի վիզայի տրամադրումը,
թ) Վրաստան վերադարձի վկայականի տրամադրումը,
ժ) հյուպատոսական հաշվառման վարումը,
ժա) Վրաստանի վարչական մարմիններին իրավական օգնության ցուցաբերումը,
ժբ) նոտարական գործողությունների իրականացումը,
ժգ) Վրաստանի ծովային, օդային, ավտոմոբիլային և երկաթուղային տրանսպորտային միջոցների հյուպատոսական սպասարկումը։
4․ Պատվիրակված   հյուպատոսական գործառույթներն են՝
ա) Վրաստանի քաղաքացիության և միգրացիայի հետ կապված հարցերը,
բ) Վրաստանի քաղաքացիների գրանցման և անձը հաստատող փաստաթղթերի տրամադրման հետ կապված հարցերը,
գ) քաղաքացիական կացության ակտերի գրանցման հետ կապված հարցերը,
դ) Նախարարի և Վրաստանի արդարադատության նախարարի համատեղ հրամանով սահմանված այլ գործառույթներ։
2014 թվականի մայիսի 29-ի Վրաստանի №2481 — կայք, 29.05.2014 թ.
 
Գլուխ V. Հիմնական հյուպատոսական գործառույթները

Հոդված 12. Խորհրդատվության տրամադրում
1․ Հյուպատոսական պաշտոնատար անձը, Վրաստանի ֆիզիկական կամ իրավաբանական անձի պահանջով, նրան տրամադրում է տեղեկություններ ընդունող պետության օրենսդրության, սոցիալական պաշտպանության, բժշկական օգնության, աշխատանքային հարցերի, միգրացիայի և տվյալ պետությունում գտնվելու իրավական հիմքերի վերաբերյալ։
2․ Հյուպատոսական պաշտոնատար անձը Վրաստանի ֆիզիկական և իրավաբանական անձանց տրամադրում է համապատասխան տեղեկություններ ընդունող պետությունում գործող իրավաբանական (փաստաբանական) գրասենյակների, վրաց  լեզվի թարգմանիչների, վրացական դպրոցների, համայնքների և եկեղեցիների գտնվելու վայրի մասին, ինչպես նաև խորհուրդներ է տալիս տվյալ պետության սովորույթների, ավանդույթների, անվտանգության և այլ անհրաժեշտ հարցերի վերաբերյալ։

Հոդված 13. Իրավական պաշտպանությունը
1․ Իրավական պաշտպանությունը հյուպատոսական պաշտոնատար անձի կողմից իր լիազորությունների շրջանակներում տարբեր իրավահարաբերությունների ընթացքում իրականացվող միջոցառումների ամբողջությունն է։
2․ Վրաստանի ֆիզիկական և իրավաբանական անձանց   իրավական պաշտպանությունը կարող է իրականացվել ընդունող պետության իրավապաշտպան և արդարադատության մարմինների, ինչպես նաև վարչական մարմինների և մասնավոր իրավունքի սուբյեկտների հետ հարաբերությունների ժամանակ։
3․ Հյուպատոսական պաշտոնատար անձը իրավազոր է, առանց համապատասխան հավատարմագրի, ներկայացնելու Վրաստանի ֆիզիկական և իրավաբանական անձանց օրինական շահերը ընդունող պետության պետական մարմինների և մասնավոր իրավունքի սուբյեկտների հետ հարաբերություններում՝ մինչև Վրաստանի ֆիզիկական և իրավաբանական անձանց իրավունքների և օրինական շահերի պաշտպանության համար պատասխանատու ներկայացուցչի նշանակումը։ Իրավական պաշտպանության իրականացումը չի ենթադրում դատարաններում քննության կամ նախաքննության ընթացքում անմիջական ներկայացուցչություն։
4․ Հյուպատոսական պաշտոնատար անձը պարտավոր է, ընդունող պետության իրավապահ և արդարադատության մարմիններում   ներկայացուցչություն իրականացնելիս, հետևել, որ մեղադրյալը ապահովված լինի ներկայացուցչի և, անհրաժեշտության դեպքում, թարգմանչի ծառայություններով։
5․ Հյուպատոսական պաշտոնատար անձը պարտավոր է հանդիպել պատժիչ-կատարողական հիմնարկում կամ արտաքսման ճամբարում (միգրացիոն կենտրոնում) գտնվող Վրաստանի ֆիզիկական անձին՝ նրա պահանջով կամ սեփական նախաձեռնությամբ, և անձամբ համոզվել, որ ձերբակալվածի վիճակը և պահման պայմանները համապատասխանում են ընդունող պետության օրենսդրությամբ և միջազգային չափանիշներով նախատեսված նորմերին։
6․ Վրաստանի ֆիզիկական և իրավաբանական անձանց իրավական պաշտպանությունը կարող է արտահայտվել ընդունող պետությունում նրանց իրավունքների իրականացմանն աջակցմամբ։    Իրավունքների իրականացմանը նպաստելու նպատակով հյուպատոսական պաշտոնատար անձը տրամադրում է տարբեր տեղեկանքներ, հաստատում է Վրաստանի վարչական մարմնի կողմից փաստաթղթի տրամադրման փաստը, կատարում և վավերացնում է փաստաթղթերի թարգմանությունները, ինչպես նաև ապահովում է փաստաթղթերի և տեղեկությունների  պահանջումը։
6¹. Հյուպատոսական պաշտոնատար անձի կողմից արտերկրում գտնվող Վրաստանի քաղաքացու և Վրաստանում կարգավիճակ ունեցող քաղաքացիություն չունեցող անձի դատվածության վերաբերյալ տեղեկանքների տրամադրման կարգը սահմանվում է Վրաստանի կառավարության որոշումով։
7․ Հյուպատոսական պաշտոնատար անձը իրականացնում է Վրաստանի ֆիզիկական անձի իրավական պաշտպանություն՝ նրան   խնամակալ կամ հոգաբարձու նշանակելու անհրաժեշտության դեպքում։
8․ Իրավական պաշտպանության շրջանակներում հյուպատոսական պաշտոնատար անձը իրականացնում է միջոցառումներ՝ ապահովելու համար Վրաստանի մահացած քաղաքացու մնացած գույքի պաշտպանությունը։ Հյուպատոսական պաշտոնատար անձը նաև ապահովում է Վրաստանի մահացած քաղաքացու աճյունի հայրենադարձման (տեղափոխման) հետ կապված կազմակերպչական հարցերի կարգավորումը։
9․ Վրաստանի ֆիզիկական և իրավաբանական անձանց նկատմամբ իրավական պաշտպանությունը իրականացվում է նաև ընդունող պետությունում ստեղծված ճգնաժամային իրավիճակների ժամանակ, որոնք կարող են կապված լինել բնական կամ տեխնածին աղետների, պատերազմական կամ արտակարգ դրության, ինչպես նաև սանիտարական, ֆիտոսանիտարական կամ անասնաբուժական իրավիճակի վատթարացման հետ։
2014 թվականի մայիսի 2-ի Վրաստանի №2377 օրենք – կայք, 16.05.2014 թ.

Հոդված 14. Միջնորդություն
Հյուպատոսական պաշտոնատար անձը, Վրաստանի ֆիզիկական անձի դիմումի հիման վրա և ընդունող պետության օրենսդրության շրջանակներում, միջնորդում է Վրաստանի ֆիզիկական անձին   ընդունող պետության վարչական մարմնում   նրա իրավունքների խախտման փաստի արձանագրման դեպքում։

Հոդված 15. Հյուպատոսական մարզի շրջանակներում Առևտրային, տնտեսական, մշակութային, գիտական, տրանսպորտային, զբոսաշրջային և իրավական ոլորտներում համագործակցությանը նպաստումը 
1․ Հյուպատոսական պաշտոնատար անձը համագործակցում է իր հյուպատոսական մարզի շրջանակներում ընդունող պետության հետ՝ առևտրային, տնտեսական, մշակութային, գիտական, տրանսպորտային, զբոսաշրջային և իրավական ոլորտներում հարաբերությունների խորացման նպատակով։
2․ Հյուպատոսական պաշտոնատար անձը նպաստում է սույն հոդվածի առաջին կետով սահմանված ոլորտներում ընդունող պետության և Վրաստանի քաղաքացիների մերձեցմանը, այդ թվում՝ բարեկամական հարաբերությունների ձևավորմանն ու բարելավմանը։
3․ Հյուպատոսական պաշտոնատար անձը նպաստում է ընդունող պետությունում և Վրաստանում տարբեր մշակութային և կրթական միջոցառումների կազմակերպմանը։

Հոդված 16. Հյուպատոսական մարզի շրջայցը
1․ Հյուպատոսական մարզի շրջայցի անհրաժեշտության դեպքում հյուպատոսական պաշտոնատար անձը պարտավոր է իրականացնել հյուպատոսական մարզի շրջայց։
2․ Հյուպատոսական մարզի շրջայցի անհրաժեշտության առկայության դեպքում հյուպատոսական հաստատության ղեկավարը որոշում է կայացնում շրջայցի վերաբերյալ, իսկ այլ հյուպատոսական պաշտոնատար անձ  գրավոր դիմում է արտերկրում Վրաստանի դիվանագիտական ներկայացուցչության/հյուպատոսական հաստատության ղեկավարին և դիրեկտորատին։
2¹. Դիրեկտորատն իրավասու է հյուպատոսական պաշտոնատար անձին տրամադրել երաշխավորություն հյուպատոսական մարզի շրջայցի վերաբերյալ։
3․ Հյուպատոսական մարզի շրջայցը ներառում է այցելություն հյուպատոսական մարզի շրջանակներում Վրաստանի ֆիզիկական անձանց խիտ բնակեցված վայրեր, նրանց խնդիրների ուսումնասիրություն, նրանց համար արդիական և հյուպատոսական պաշտոնատար անձի տրամադրության տակ գտնվող տեղեկությունների փոխանցում, ինչպես նաև հնարավորության դեպքում տեղում որոշակի օգնության տրամադրում։
2014 թվականի մայիսի 2-ի Վրաստանի №2377 օրենք – կայք, 16.05.2014 թ.
2026 թվականի մարտի 17-ի Վրաստանի №1398 օրենք – կայք, 24.03.2026 թ.

Հոդված 17. Հյուպատոսական ոլորտում գործող միջազգային պայմանագրերի և համաձայնությունների կատարման ընդհանուր վերահսկողությունը
Հյուպատոսական պաշտոնատար անձը պարտավոր է իրականացնել հյուպատոսական ոլորտին վերաբերող բազմակողմ միջազգային պայմանագրերով, ընդունող պետության հետ Վրաստանի կողմից կնքված երկկողմ պայմանագրերով և Վրաստանի միջազգային համաձայնագրերով ստանձնած պարտավորությունների կատարման ընդհանուր վերահսկողություն։

Հոդված 18. Հյուպատոսական օրինականացում
1․ Հյուպատոսական պաշտոնատար անձը իրականացնում է այն փաստաթղթերի և ակտերի հյուպատոսական օրինականացում, որոնք կազմվել են հյուպատոսական մարզի պետական իշխանության մարմնի կողմից կամ հաստատվել են ընդունող պետությունում հավատարմագրված երրորդ պետության դիվանագիտական ներկայացուցչության կամ հյուպատոսական հաստատության կողմից՝ Վրաստանի տարածքում դրանց օգտագործման նպատակով։
2․ Հյուպատոսական օրինականացման կարգը սահմանվում է Նախարարի հրամանով։

Հոդված 19. Վրաստանի վիզայի տրամադրում
1․ Հյուպատոսական պաշտոնատար անձը տրամադրում է Վրաստանի տարածք մուտք գործելու, գտնվելու և Վրաստանի տարածքը տարանցմամբ հատելու թույլտվություն (Վրաստանի վիզա)։
2․ Վրաստանի վիզայի տրամադրման, դրա գործողության ժամկետի երկարաձգման և դադարեցման կարգը սահմանվում է Վրաստանի օրենսդրությամբ։

Հոդված 20. Վրաստան վերադարձի վկայականի տրամադրում
1․ Հյուպատոսական պաշտոնատար անձը Վրաստանի օրենսդրությամբ նախատեսված դեպքերում տրամադրում է Վրաստան վերադարձի վկայական։
2․ Վրաստան վերադարձի վկայականի վերաբերյալ կանոնակարգը հաստատվում է Վրաստանի կառավարության որոշումով։
2013 թվականի սեպտեմբերի-ի Վրաստանի    №1052 օրենք – կայք, 23.09.2013թ.

Հոդված 21. Հյուպատոսական հաշվառման վարումը
1․ Հյուպատոսական պաշտոնատար անձը վարում է իր հյուպատոսական մարզի շրջանակներում գտնվող Վրաստանի ֆիզիկական անձանց հյուպատոսական հաշվառում։
2․ Հյուպատոսական հաշվառման վերցնելու և հաշվառումից հանելու կարգը սահմանվում է Նախարարի իրավական ակտով։
  2018 թվականի դեկտեմբերի 26-ի   №4138 օրենք – կայք, 10.01.2019թ.

Հոդված 22. Վրաստանի վարչական մարմիններին իրավական օգնության տրամադրումը
1․ Հյուպատոսական պաշտոնատար անձը իրավական օգնություն է տրամադրում Վրաստանի վարչական մարմիններին՝ ընդունող պետության մարմինների հետ համագործակցելու նպատակով։
2․ Հյուպատոսական պաշտոնատար անձը իրավական օգնություն է տրամադրում Վրաստանի վարչական մարմիններին արտերկրում գտնվող Վրաստանի ֆիզիկական անձանց հետ հարաբերություններում։

Հոդված 23. Նոտարական գործողությունների իրականացումը
1․ Հյուպատոսական պաշտոնատար անձը իրականացնում է հետևյալ նոտարական գործողությունները՝
ա) հաստատում/չեղարկում է կտակը,
բ) հաստատում/չեղարկում է լիազորագիրը/հավատարմագիրը,
գ) վավերացնում է փաստաթղթի պատճենը և/կամ փաստաթղթից քաղվածքը կամ տրամադրում է փաստաթղթի պատճեն,
դ) վավերացնում է փաստաթղթի ստորագրության իսկությունը,
ե) վավերացնում է փաստաթղթի թարգմանության ճշգրտությունը մի լեզվից մյուսը,
զ) հաստատում է անձի ողջ լինելու փաստը,
է) հաստատում է անձի գտնվելը որոշակի վայրում,
ը) հաստատում է անձի նույնությունը լուսանկարում պատկերված անձի հետ,
թ) հաստատում է փաստաթղթի ներկայացման ժամանակը,
ժ) իրականացնում է ծովային բողոք։
2․ Հյուպատոսական պաշտոնատար անձի կողմից նոտարական գործողությունների կատարման կարգը սահմանվում է Նախարարի և Վրաստանի արդարադատության նախարարի համատեղ հրամանով։

Հոդված 24. Վրաստանի ծովային, օդային, ավտոմոբիլային և երկաթուղային տրանսպորտային միջոցների հյուպատոսական սպասարկումը
1․ Հյուպատոսական պաշտոնատար անձը պարտավոր է ամեն կերպ աջակցել Վրաստանի ծովային, օդային, ավտոմոբիլային և երկաթուղային տրանսպորտային միջոցներին ընդունող պետությունում, այդ թվում՝ անհրաժեշտության դեպքում նրանց աջակցելով ընդունող պետության պետական մարմինների հետ հարաբերություններում։
2․ Սույն հոդվածի առաջին կետում նշված գործառույթի իրականացման կարգը սահմանվում է Նախարարի և սույն օրենքի 29-րդ հոդվածի 4-րդ–6-րդ կետերով նախատեսված համապատասխան ոլորտային նախարարների համատեղ հրամաններով։

Գլուխ VI. Պատվիրակված հյուպատոսական գործառույթներ

Հոդված 25. Պատվիրակված հյուպատոսական գործառույթների իրականացման կարգը և շրջանակը
1․ Պատվիրակված հյուպատոսական գործառույթների իրականացման կարգը և շրջանակը սահմանվում են Նախարարի և Վրաստանի արդարադատության նախարարի համատեղ հրամանով։
2․ Պատվիրակված հյուպատոսական գործառույթների իրականացման դեպքում ծառայության վճարի չափը սահմանվում է Վրաստանի կառավարության որոշումով։

Գլուխ VII. Վրաստանի պատվավոր հյուպատոսը

Հոդված 26. Վրաստանի պատվավոր հյուպատոսի ղեկավարությամբ հյուպատոսական հաստատության բացումը, Վրաստանի պատվավոր հյուպատոսի նշանակումը և նրա կողմից հյուպատոսական գործառույթների իրականացումը
1․ Նախարարությունը, ընդունող պետության համաձայնությամբ, կարող է որոշ հյուպատոսական գործառույթների իրականացումը հանձնարարել Վրաստանի պատվավոր հյուպատոսին։
2․ Վրաստանի պատվավոր հյուպատոսի ղեկավարությամբ հյուպատոսական հաստատության բացման, նրա նշանակման և հյուպատոսական գործառույթների իրականացման հետ կապված հարցերը կարգավորվում են «Հյուպատոսական հարաբերությունների մասին» 1963 թվականի ապրիլի 24-ի Վիեննայի կոնվենցիայով, Վրաստանի միջազգային պայմանագրերով, «Վրաստանի պատվավոր հյուպատոսի մասին կանոնակարգի հաստատման վերաբերյալ» Վրաստանի կառավարության որոշումով և այլ նորմատիվ իրավական ակտերով։
2014 թվականի մայիսի 2-ի Վրաստանի №2377 օրենք – կայք, 16.05.2014 թ.

Հոդված 27. Վրաստանի պատվավոր հյուպատոսի գործունեության ղեկավարումը
Վրաստանի պատվավոր հյուպատոսը ենթակա է Նախարարությանը և գործում է ընդունող պետությունում Վրաստանի դիվանագիտական ներկայացուցչության կամ հյուպատոսական հաստատության ցուցումներով, իսկ եթե ընդունող պետությունում Վրաստանը չունի դիվանագիտական ներկայացուցչություն կամ հյուպատոսական հաստատություն՝ Նախարարության ցուցումներով։
Գլուխ VII1. Վրաստանում արտասահմանյան պետությունների հյուպատոսական հաստատությունները
2014 թվականի մայիսի 2-ի Վրաստանի №2377 օրենք – կայք, 16.05.2014թ.
Հոդված 271. Վրաստանում արտասահմանյան պետությունների հյուպատոսական հաստատությունների բացումը և հյուպատոսական հաստատությունների աշխատակիցների նշանակումը
Վրաստանում արտասահմանյան պետությունների հյուպատոսական հաստատությունների բացման և հյուպատոսական հաստատությունների աշխատակիցների նշանակման կարգը սահմանվում է Վրաստանի կառավարության որոշմամբ։
2014 թվականի մայիսի 2-ի Վրաստանի №2377 օրենք – կայք, 16.05.2014թ.

Գլուխ VIII. Հյուպատոսական տուրքը

Հոդված 28. Հյուպատոսական տուրքը
1․ Հյուպատոսական տուրքը օրենքով սահմանված այն գումարն է, որը գանձվում է հյուպատոսական գործառույթների կատարման և/կամ հյուպատոսական ծառայությունների մատուցման համար և արտացոլում է համապատասխան հյուպատոսական գործառույթի քաղաքական նշանակությունն ու տնտեսական արժեքը։
2․ Հյուպատոսական տուրքը գանձվում է Վրաստանի օրենսդրության և միջազգային պայմանագրերի համաձայն, ինչպես նաև փոխադարձության սկզբունքով։
3․ Քաղաքացիություն չունեցող անձը հյուպատոսական տուրքը կվճարի   այն չափով, որ նախատեսված է այն երկրի քաղաքացիների համար, որտեղ քաղաքացիություն չունեցող անձն ունի   մշտական բնակության վայր։
4․ Հյուպատոսական տուրքի տեսակներն ու չափերը սահմանվում են օրենքով։
2014 թվականի մայիսի 2-ի Վրաստանի №2377 օրենք – կայք, 16.05.2014թ.

Գլուխ IX. Անցումային և եզրափակիչ դրույթներ
Հոդված 29. Անցումային դրույթներ
1․ Նախարարը  սույն օրենքի ուժի մեջ մտնելուց հետո 2 շաբաթվա ընթացքում  ապահովի վարչաիրավական ակտի ընդունում, որով կհաստատվի հյուպատոսական պաշտոնատար անձի նշանակման համար պարտադիր հատուկ ուսումնական ծրագիր և կսահմանվեն այդ ծրագրի անցման կարգն ու պայմանները։
2․ Նախարարը մինչև 2013 թվականի հունվարի 1-ն   ապահովի վարչաիրավական ակտերի ընդունումը, որոնցով կսահմանվեն՝
ա) հյուպատոսական հաստատության բացման կարգը և օրինակելի կանոնադրությունը,
բ) հյուպատոսական գործառույթների իրականացման ընդհանուր կարգը։
3․ Նախարարը և Վրաստանի արդարադատության նախարարը մինչև 2013 թվականի հունվարի 1-ն  ապահովեն համատեղ հրամանի ընդունում, որով կսահմանվի հյուպատոսական պաշտոնատար անձի կողմից նոտարական գործողությունների իրականացման կարգը։
4․ Նախարարը և Վրաստանի էկոնոմիկայի և կայուն զարգացման նախարարը մինչև 2013 թվականի հունվարի 1-ն   ապահովեն համատեղ հրամանի ընդունում, որով կսահմանվի սույն օրենքի 24-րդ հոդվածով նախատեսված կարգը։
5․ Նախարարը և Վրաստանի ներքին գործերի նախարարը մինչև 2013 թվականի հունվարի 1-ն   ապահովեն համատեղ հրամանի ընդունում, որով կսահմանվի սույն օրենքի 24-րդ հոդվածով նախատեսված կարգը։
6․ Նախարարը և Վրաստանի պաշտպանության նախարարը մինչև 2013 թվականի հունվարի 1-ն   ապահովեն համատեղ հրամանի ընդունում, որով կսահմանվի սույն օրենքի 24-րդ հոդվածով նախատեսված կարգը։
[bookmark: _GoBack]7․ Սույն օրենքի 8-րդ հոդվածի 1-ին կետը չի տարածվում այն անձի վրա, որն օրենքն ուժի մեջ մտնելու պահին ռոտացիոն կարգով գտնվում է գործուղման մեջ՝ մինչև նրա գործուղման ժամկետի ավարտը։

Հոդված 30. Եզրափակիչ դրույթներ
1․ Սույն օրենքն ուժի մեջ մտնելու պահից ուժը կորցրած հայտարարվի  «Վրաստանի հյուպատոսական հաստատությունների մասին» 1994 թվականի նոյեմբերի 22-ի Վրաստանի օրենքը (Վրաստանի խորհրդարանի տեղեկատուներ, 1994, №№21−22, հոդվ. 483)։
2․ Սույն օրենքն ուժի մեջ   մտնի հրապարակման պահից։

Վրաստանի նախագահ  Մ. Սաակաշվիլի
Թբիլիսի, 

2012 թվականի 12 հունիսի։ 
№6438-ԱՆ

